Søren Gade (V), 2007-05-16:
Jeg vil lige tage udgangspunkt i § 9 i vedtægterne for Center for forskning vedrørende Danmark under den kolde krig, og der står: Bestyrelsesformanden udpeges af forsvarsministeren, 2 bestyrelsesmedlemmer udpeges af forsvarsministeren, yderligere 2 bestyrelsesmedlemmer udpeges efter indstilling fra Det Strategiske Forskningsråd under Forsknings- og Innovationsstyrelsen.
Bestyrelsen ansætter efter opslag en centerleder, som leder centerets forskning, og som efter yderligere opslag ansætter de øvrige medarbejdere.
Centerlederen har ansvaret for forskningen og formidlingen om den kolde krig.
Bestyrelsen kan indgå resultataftale med centerlederen, og ansættelse og afskedigelse sker administrativt gennem Personeltjenesten.
Det, jeg vil sige, er, at jeg ikke har ansat professor Bent Jensen; det har bestyrelsen.
Og nu kan man sige, at der ligger en politisk aftale, og den politiske aftale er så den, der bliver udmøntet i Center for Koldkrigsforskning.
Men det er så også sådan, at man laver det på en måde, så man er ude i armslængdeprincippet, således at det er bestyrelsen, der ansætter lederen, det er bestyrelsen, der har ansvaret.
Og det betyder, at jeg ikke blander mig i den aktuelle forskning.
Det hverken kan eller vil eller skal jeg.
Til det med at tænke sig om: Det er altså sådan, at de nu sidder ude i Forsvarsakademiet, og at der er udpeget en formand for bestyrelsen; der sidder nu en bestyrelse, der arbejder selvstændigt.
Jeg medgiver da gerne spørgeren, at der har været en del virak om det.
Jeg prøver så på bedste vis at svare ordentligt og redeligt på det og forhåbentlig også at give et indtryk af, at det ikke er noget, jeg gør med ført hånd.
Jeg blander mig ikke i den daglige drift af det her koldkrigscenter.
Det er også derfor, jeg selvfølgelig stiller mig til rådighed og svarer på spørgsmål både mundtligt og skriftligt – det skal jeg også – men forhåbentlig for også at give spørgeren det indtryk, at jeg rent faktisk holder mig til armslængdeprincippet, og at jeg ikke går ud og laver politisk forskning.
Jeg dikterer ikke, hvad koldkrigscenteret skal forske i eller for den sags skyld nå frem til, men jeg noterer mig blot, at der er en selvstændig bestyrelse, som tager stilling til centerets fremtid og de forskningsprojekter, man i øvrigt vil kaste sig ud i.
Jeg kan igen ikke lade være med at sige, at der altså, desuagtet at det ikke ligner andre forskningsinstitutioner i Danmark, er tale om, at det er en uafhængig bestyrelse, som ansætter en centerleder.
Jeg har jo stået og sagt: Regler for arkivadgang er vigtige, og regler er til for at blive overholdt.
Jeg har stået og talt om, at jeg hverken kan eller skal eller vil styre nogen som helst form for forskning.
Så siger hr. Morten Bødskov, at han også er interesseret i, at der bliver forsket i den kolde krig.
Med den indædthed, som man efterhånden hører i spørgsmålet, kan man jo godt være lidt bekymret over, om det bare er noget, han siger, eller om han rent faktisk mener det.
Nu er der så et projekt her, hvor man forsker i koldkrig, og der er så en, der har overtrådt nogle regler.
Den overtrædelse er blevet påtalt.
Men jeg har jo sagt nu efterhånden mange gange i mine mange svar her i dag: Regler er til for at blive overholdt, og de regler, den aftale, der er lavet mellem den pågældende professor og Forsvarsministeriet, er jo ikke blevet lavet for sjov, lige så lidt som det var for sjov, man lavede den med PET og med Udenrigsministeriet.
Og jeg har en klar forventning om, at den aftale vil blive overholdt.